ઉત્તરાખંડના હલ્દવાનીની ઘટનાઃ "જાવેદભાઈ, તમે તમારી રેંકડી અહીંથી ઉઠાવી લો અને ફરી અહીં રેંકડી રાખશો નહીં. તમારા લોકોથી બહુ મુશ્કેલી પડી રહી છે. આ લોકો જ બીમારી ફેલાવી રહ્યા છે. ઉઠાવો...ઉઠાવો... રેંકડી તમારી."

ગત દિવસોમાં દેશના બે હિસ્સામાં બનેલી આ ઘટનાઓ છે. આવી અનેક ઘટનાઓના સમાચાર અને વીડિયો બહાર આવ્યા છે.

કોરોનાના ચેપ અને લૉકડાઉનને કારણે દેશભરમાં લોકો પરેશાન છે. ખાસ કરીને ગરીબ મજૂરો તથા નાના દુકાનદારોએ અનેક મુશ્કેલીનો સામનો કરવો પડી રહ્યો છે.

ગત દિવસોમાં પૂર્વોત્તર ભારતના લોકોને ત્રાસ આપવાની કેટલીક ઘટનાઓ પણ બહાર આવી હતી.

તબલીગી જમાતના મરકઝમાંથી મોટાપાયે વાઇરસ  ફેલાયાના સમાચાર આવ્યા પછી દેશના અલગ-અલગ વિસ્તારોમાં ગરીબ મુસલમાનોને નિશાન બનાવવામાં આવતાં હોવાના સમાચાર મળી રહ્યા છે.

30મી માર્ચે દિલ્હીની તબલીગી  જમાતના ધાર્મિક આયોજનમાં સામેલ થયેલા લોકો પૈકીના 6 લોકોનાં મૃત્યુ કોવિડ-19ને કારણે થયાં હોવાના સમાચાર બહાર આવ્યા પછી ફેક ન્યૂઝ અને અફવાઓ મોટા પ્રમાણમાં ફાટી નીકળ્યાં છે.

મરકઝમાં સામેલ થયેલા 8,000 લોકોને કારણે જે વાઇરસ  ફેલાયો છે અને આખા દેશમાં કોરોના વાઇરસનો ચેપ ફેલાવવામાં જમાતનો ... બીજા 4000 અક્ષરો માટે લેખ ચાલુ રાખો:
એક મોટો હિસ્સો જોડાયેલો હોવાનું જણાવવામાં આવે છે.

મુશ્કેલી એ છે કે હવે લોકોને દેશના કરોડો મુસલમાનો તથા મરકઝના જમાતીઓ વચ્ચે કોઈ ફરક જણાતો નથી. 

31 માર્ચથી જ મુસલમાનોને ઠેકઠેકાણે ટાર્ગેટ કરવામાં આવતા હોવાના વીડિયો તથા મુસલમાનોને દોષી ગણાવતા ફેક વીડિયો બહાર આવવા લાગ્યા છે. 

હલ્દવાનીના જાવેદનો કિસ્સો

ઉત્તરાખંડના હલ્દવાનીમાંથી આવો જ એક વીડિયો બહાર આવ્યો છે. તેમાં કેટલાક લોકો ફળ વેચતા એક યુવાન પાસે આવીને તેનું નામ પૂછે છે.

ફળવાળો પોતાનું નામ 'જાવેદ' હોવાનું જણાવે છે. એ સાથે જ પેલા લોકો તેને ફરી એ જગ્યાએ રેંકડી નહીં લગાવવા જણાવે છે.

બાજુમાં બેઠેલો બીજો દુકાનદાર વીડિયોમાં પૂછે છે કે અમારે પણ ધંધો નથી કરવાનો?

પેલા લોકો કહે છે, "નહીં તમે ધંધો કરો. આ લોકોએ ધંધો લગાવવાનો નથી. તેમને ત્યાંથી જ કોરોના આવી રહ્યો છે."

તેઓ એમ પણ કહે છે, "કોઈ રેંકડીવાળો મુસલમાન દેખાય કે કોઈ સામાન ખરીદતું દેખાય તો અમારા નંબર પર તરત ફોન કરજો."

હલ્દવાનીના બનભૂલપુરામાં રહેતા અને આ વીડિયોમાંના ફળવિક્રેતા જાવેદ સાથે બીબીસીએ વાત કરી હતી.

જાવેદે કહ્યું હતું, "આઈ.ટી.આઈ. રોડ પર રવિવારે સવારે સાત વાગ્યે મેં દુકાન લગાવવી શરૂ કરી કે તરત જ કેટલાક લોકો આવ્યા હતા અને તેમણે મારી પાસે આધારકાર્ડ માગ્યું હતું."

"મારું આધારકાર્ડ ઘરે હતું. તેથી એ લોકોએ મારું નામ પૂછ્યું. નામ જાણતાંની સાથે જ તેમણે કહ્યું કે દુકાન હઠાવી લો અને ફરી અહીં દુકાન લગાવશો નહીં."

જાવેદે દાવો કર્યો હતો કે તેમની રેંકડી હઠાવવામાં આવી રહી હતી, ત્યારે મહિલા પોલીસ કર્મચારી ચૂપચાપ બધું જોઈ રહ્યાં હતાં.

દુકાન હઠાવવાનું કહેતા લોકોએ બીજા દુકાનદારોને ત્યાં દુકાન લગાવવા કહ્યું હતું.

દેશભરમાં મજૂરો પોતપોતાનાં ગામ જવા માટે પગપાળા નીકળી પડ્યા હતા, ત્યારે જાવેદ એવું વિચારીને પોતાના ગામ નહોતા ગયા કે ફળોનું વેચાણ તો ચાલતું રહેશે.

મૂળ ઉત્તર પ્રદેશના બદાયુંના રહેવાસી જાવેદે કહ્યું હતું, "હવે શું કરવું? ઘરે બેઠા છીએ. 10-15 લોકો હતા. કેટલાક બોલી શકતા ન હતા. હવે ધંધો નહીં લગાવીએ."

જાવેદના અવાજમાં ઊંડી નિરાશા હતી. જાવેદ ફળોનું વેચાણ કરતા હતા અને તેમના ભાઈ માર્કેટમાંથી ફળ લાવવાનું કામ કરતા હતા. હવે બન્ને ભાઈઓ પાસે કોઈ કામ નથી.

નૈનીતાલના એસ.એસ.પી. સુનીલ મીણાએ બીબીસીને જણાવ્યું હતું કે જાવેદ તરફથી તેમને કોઈ ફરિયાદ મળી નથી, પણ કેટલાક લોકોએ લૉકડાઉનનું ઉલ્લંઘન કર્યું હોવાના ફરિયાદ જરૂર મળી છે. તેમની સામે...